SIGURIA NË BASHKËSI DHE PUSHTETI LOKAL

(vështruar nga aspekti i partneritetit dhe preventivës)

**“Siguria është jetë”**  
***“*Siguria është detyrimi i parë i një Shteti*”***

Siguria në Bashkësi paraqet procesin në të cilin institucionet kyçe të një bashkësie (komunë, qytet apo komunitet lokal) bashkohen që të punojnë në partneritet, në mënyrë që të arrihet dhe të bëhet ambienti jetësor më i sigurt për të gjithë.

Koncepti i sigurisë njerëzore nënkupton, që institucionet janë të obliguara të sigurojnë mbrojtjen permanente dhe të veprojnë në harmoni me nevojat e qytetarëve. Siguria si qëllim parësor e ka që ta mbroj jetën e njeriut nga kërcënimet, në mënyrat të cilat janë në përputhshmëri me qëllimet afatgjata të qenies së njeriut si individ, përmes komponentëve të sigurisë së njerëzimit, e të cilat janë: Siguria ekonomike, e ushqimit, shëndetësore, ekologjike, personale, **në bashkësi** dhe ajo politike.

Luftimi i kriminalitetit në Republikën e Kosovës për vendimmarrësit politik gjithnjë gjendet në krye të prioriteteve. Jo rrallëherë, kjo luftë përcillet edhe me arrestime atraktive dhe mediale, rrjedhën e informacioneve mbi zhvillimin e hetimeve dhe deklaratave, që kriminaliteti ka shënuar rënie, kurse aktivitetet preventive mungojnë, ngase ato për vendimmarrësit politik nuk janë mjaftueshëm atraktive.

Rezultatet, apo frytet e aktiviteteve preventive nuk janë të dukshme menjëherë, por me kalimin e kohës, pas pesë apo dhjetë vitesh, nga se për politikëbërësit nuk është në interes, për arsye se ekziston mundësia që të mirat e preventives ti përvetësojnë pushtetarët e ardhshëm. Për këtë arsye, aspirimi dhe aktivitetet në luftimin e kriminalitetit janë të bazuara në masë të madhe në masat ndëshkimore. Në këtë luftë nuk shfaqen ato aktivitete preventive kundër kriminalitetit të cilat zhvillohen nëpër qytetet dhe komunat e Republikës së Kosovës. Arrestimet me pompozitet mediatik nuk kontribuojnë dhe nuk e zgjidhin problemin e kriminalitetit, përveçse ato bëhen “top lajme” në mediat e shkruara apo elektronike, kurse efekti real në rënien e kriminalitetit, vështirë se mund të matet.

Analizat statistikore të veprimeve kriminale janë të domosdoshme dhe shumë të rëndësishme, por që ato nuk e shtjellojnë shkakun rënies apo të ngritjes së kriminalitetit, sikurse shqiptimi i masave ndëshkuese që nuk e shpjegon shkakun e sjelljes kriminale. Në rastin më të mirë, ngase u cek më sipër, ekziston mundësia e vetme që vetëm të bëhet identifikim i problemit, si dhe, edhe të jepet ideja fillestare për masa preventive kundër kriminalitetit.

Megjithëse, në mjediset tona jetësore mbizotëron lajthitja se vetëm Policia apo Prokuroria dhe Gjykata, mund të ndikojnë në rënien e kriminalitetit dhe rritjen sigurisë së përgjithshme publike, standardet e kombeve të bashkuara, Këshillit të Evropës dhe BE-ja sugjerojnë zgjidhje të kundërt.

Partneriteti është kushti i domosdoshëm për të pasur sukses në parandalimin e kriminalitetit dhe avancimin e sigurisë së përgjithshme publike.

Qëllimi është ndërtimi i komunitetit të sigurt, që nënkupton punën e përbashkët aktive në partneritet me akter të ndryshëm të nivelit lokal, me qellim të shtypjes së aktiviteteve kriminale për të përmirësuar kualitetin e jetës së njeriut. Nismëtarët e lëvizjeve për ndërtimin e partneritetit, patjetër që duhet me qenë Policia dhe Pushteti lokal.

Nevoja për partneritet të gjithë akterëve relevant të nivelit lokal, reflektohet nëpër akte ligjore të shumta dhe dokumente strategjike.

Në praktikë, partneriteti manifestohet dhe realizohet përmes trupave këshillues siç janë: Këshillat Komunal për Siguri në Bashkësi, Këshillat Lokal për Siguri Publike, Ekipet Vepruese për Siguri në Bashkësi, qëllimi i të cilëve është avancimi i sigurisë në Komunitet.

Në praktikë, puna e mekanizmave të lartcekur, gjegjësisht të këshillave, ballafaqohet me problem dhe sfida të ndryshme të cilat mund ta dëmtojnë idenë e partneritetit, prandaj të gjithë akterët relevant janë të një mendimi që të përmirësohet rregullimi ligjor.

Prandaj, esenciale është që të kuptohet se siguria në bashkësi nuk është vetëm e Policisë dhe Prokurorisë por edhe e Komunitetit, përmes pushtetit lokal. Prandaj, ideja e Sigurisë në Bashkësi është komplementare me parimin e qeverisjes së mirë.

Preventiva ndaj kriminalitetit dhe siguria e përgjithshme publike janë pjesë e asaj ideje, që qytetarëve t’u servohet siguria më e madhe në raport me institucionet e pushtetit. Prandaj, roli i preventivës së pushtetit lokal mund të jetë i dobishëm përmes partneritetit të akterëve relevant, në kryerjen e shumë aktiviteteve, si p.sh.: mbajtja e rendit publik, ofrimi ndihmës në raste të fatkeqësive natyrore dhe fatkeqësive të tjera, sigurimin e mbrojtjes së jetës së njeriut, të drejta, liritë dhe integritetin personal, mbështetja e sundimit të së drejtës etj.

**Halit MAZREKU**

**Koordinator i Këshillit Komunal për Siguri në Bashkësi – Komuna e Malishevës**

**Malishevë: Prill’2019**